ועדת הכלכלה, כנסת 20, פרוטוקול מספר 690, 2018-02-12 11:00

איתן כבל: שלום לכולם.

איתן כבל: קודם כול, אני רוצה לברך את תלמידי תיכון בן יהודה בנס ציונה, במגמת משפט אזרחי ומסחרי, בברכת ברוכות וברוכים הבאים בצל קורתנו בוועדת הכלכלה של הכנסת.

איתן כבל: במקרה יש גם הצעת חוק קצת מעניינת.

איתן כבל: לא יהיה לכם משעמם.

איתן כבל: גברתי מנהלת הוועדה, גברתי היועצת המשפטית, רשמת, דובר, חבר הכנסת מלכיאלי, הצעת החוק היא שלך ושל חבר הכנסת רועי פולקמן.

איתן כבל: הנושא שעל סדר יומנו הוא הצעת חוק הגנת הצרכן, תיקון הודעה בטלפון על מועד סיום עסקה או התחייבות), התשע"ז-2017.

איתן כבל: בבקשה, חבר הכנסת מלכיאלי.

איתן כבל: אנא הצג בקצרה את הצעת החוק ונתקדם.

מיכאל מלכיאלי: קודם כול, תודה רבה, אדוני היושב-ראש, מנהלת הוועדה וכל הצוות.

מיכאל מלכיאלי: אני רוצה להסביר, בגלל שראיתי כל מיני התנגדויות וגם לכם האורחים, מה הצעת החוק אומרת ומה היא באה לפתור.

מיכאל מלכיאלי: בזמנו היה ידוע שחברות הסלולר היו גובות סכומים גבוהים מאוד.

מיכאל מלכיאלי: העלות היתה לכל דקה, לכל כמה שניות.

מיכאל מלכיאלי: ברוך השם בשנים האחרונות אנחנו משלמים 30 שקלים, 40 שקלים, 50 שקלים לחבילה.

מיכאל מלכיאלי: אנחנו יודעים שזה 50 שקלים קבוע, לא משנה כמה התכתבנו וכמה דיברנו.

מיכאל מלכיאלי: חברות הסלולר נותנות לנו חבילות לא לנצח, בדרך כלל ל-18 חודשים.

מיכאל מלכיאלי: בחוזה שהם מחתימים אותנו הם גם כותבים שבתום 18 חודשים יש חבילה אחרת.

מיכאל מלכיאלי: אני חותם על חוזה ב-30 שקלים לחודש, אף אחד לא זוכר מתי מסתיימת התקופה, ואז מתגלה, אחרי 18 חודשים, פתאום 300 שקלים בחשבון.

מיכאל מלכיאלי: אני מתקשר לחברת הסלולר ואומר: יש פה טעות.

מיכאל מלכיאלי: ואז הם אומרים לי: אם שמת לב, לפני 18 חודשים חתמת שבתום 18 חודשים זה יעלה.

מיכאל מלכיאלי: המחוקק חשב על זה וחייבו את חברות הסלולר לעדכן כל אדם לפני סיום עסקה בשתי דרכים: דרך אחת, דרך הדואר, כשמגיעה החשבונית בסוף החודש יש לו שם שורה: לידיעתך בעוד חודש מסתיימת העסקה.

מיכאל מלכיאלי: זאת דרך אחת.

מיכאל מלכיאלי: והדרך השנייה היא לשלוח מסרון, אס-אם-אס.

מיכאל מלכיאלי: למה צריך את שניהם?

מיכאל מלכיאלי: אני יודע את זה על עצמי ואני מתאר לעצמי שרובם כאלה, אף אחד לא פותח את הדואר מחברת הסלולר - - -

<מרב תורג'מן: אדוני, לא רק חברות הסלולר מחויבות לעשות את זה.

<מרב תורג'מן: לפי החוק, בכל עסקה כתובה העוסק מחויב לפעול כך.

איתן כבל: זה היה דיון בוועדה הזאת.

מיכאל מלכיאלי: בסלולר זה במיוחד, כי זה קבוע בכל חודש, אין עניין לפתוח את זה.

מיכאל מלכיאלי: לכן הסתמכו על הודעות המסרון, ה-אס-אם-אס.

איתן כבל: אני רוצה לשאול שאלה אם כבר יש כאן אורחים.

איתן כבל: אני מניח שלכולכם או לפחות לרובכם יש טלפון סלולרי, כמה מכם עוברים על החשבון ושמים לב לאותיות הקטנות?

<קריאה: ההורים שלהם משלמים.

<קריאות: אף אחד.

איתן כבל: בבקשה.

מיכאל מלכיאלי: החברה החרדית ברובה מחזיקה טלפונים שאין בהם אס-אם-אס.

מיכאל מלכיאלי: לא ניכנס לסוגיה למה.

איתן כבל: קוראים לזה "כשרים".

מיכאל מלכיאלי: טלפון בלי אס-אם-אס.

מיכאל מלכיאלי: זאת אומרת שמי שמחזיק את הטלפון הכשר, הטלפון לא תומך מסרונים ו-אס-אם-אס, בסוף העסקה הוא ישלם 300 שקל.

מיכאל מלכיאלי: חשבנו איך לפתור את זה גם בגלל פניות שהגיעו אליי, והדרך היתה שאותם בעלי טלפון כשר, חברות הסלולר ייצרו איתם קשר, כי הרי להודעות בדואר אף אחד בכל מקרה לא מתייחס ויעדכנו אותם: שלום, אדוני, בעוד כחודש מסתיימת העסקה שלך.

מיכאל מלכיאלי: בזה נגמר הסיפור.

מיכאל מלכיאלי: כך נוכל לכסות גם את אותם בעלי הטלפון הכשרים.

מיכאל מלכיאלי: פנו אליי גם ממשרד הכלכלה ומנהלת הוועדה לאה גם אמרה את זה היום.

מיכאל מלכיאלי: הם אמרו: אתם מכבידים על בעלי העסקים הקטנים.

מיכאל מלכיאלי: למה?

מיכאל מלכיאלי: כי כל בעל חדר כושר, או חוגים, או מתנ"ס, צריך לקחת מזכיר או מזכירה שיתעסקו רק עם הנושא הזה.

מיכאל מלכיאלי: קיבלתי את זה.

מיכאל מלכיאלי: לא אהבתי את זה, אבל קיבלתי את זה וצמצמנו את הצעת החוק רק לחברות הסלולר.

מיכאל מלכיאלי: כשחברות הסלולר רוצות להגיע אלינו שנאריך אצלם או נעבור מחברה לחברה, הם עושים את זה בצורה הטובה ביותר, הם רודפים אחרינו – בואו, יש לנו הצעה יותר טובה, גלישה יותר גדולה.

מיכאל מלכיאלי: הם יודעים להגיע אלינו.

מיכאל מלכיאלי: אנחנו גם פרנסנו אותם 18 חודשים, אין שום סיבה שהם לא יעדכנו אותנו בטלפון, רק למי שאין לו הודעות אס-אם-אס על סיום העסקה.

מיכאל מלכיאלי: ואז פנו אליי מחברות הסלולר ואמרו לי: איך אנחנו יודעים מי בעל טלפון כשר ומי לא?

מיכאל מלכיאלי: התשובה היא פשוטה מאוד.

מיכאל מלכיאלי: זו נקראת "שאלת תם" או "שאלת אינו יודע לשאול".

מיכאל מלכיאלי: למה?

מיכאל מלכיאלי: לטלפונים הכשרים יש מספר קבוע, כל חברת תקשורת לקחה מספר שזה הכשרים, לכן קל מאוד להגיע לזה.

מיכאל מלכיאלי: אני חושב זו הצעת חוק חברתית מאוד.

מיכאל מלכיאלי: אנשים שילמו סתם מאות שקלים.

מיכאל מלכיאלי: אני רוצה להודות ליושב-ראש הוועדה על הדיון.

איתן כבל: תודה.

איתן כבל: לא הבנתי מה שאומרת לאה או אחרים, הרי בסוף בסוף הוא מוציא לך קבלה, לא משנה אם זה עסק קטן או עסק גדול.

איתן כבל: מה זה משנה?

איתן כבל: הוא מוציא את החשבונית בכל מקרה.

איתן כבל: אנחנו מדברים פה בעסקה.

איתן כבל: הרי על מה מדובר פה?

מיכאל מלכיאלי: עסקת סלולר.

איתן כבל: לא, שנייה.

איתן כבל: מדברים על עסקאות מתמשכות.

איתן כבל: רוב אלה שמבצעים עסקות מתמשכות, ואני אומר "רוב" בעדינות, אלה גופים גדולים.

איתן כבל: נדיר מאוד מאוד שאתה פוגש עסק קטן שעושה איתך עסקה מתמשכת.

איתן כבל: רוב העסקים הקטנים - - -

<הילה דוידוביץ- בלומנטל: מתמשכת קצובה.

איתן כבל: צודקת, גברתי.

איתן כבל: תודה על התוספת, למרות שאנחנו מבינים למה אני מתכוון.

איתן כבל: נראה לי הדבר הכי טריוויאלי שתינתן הודעה כזאת.

איתן כבל: אין אחד מאיתנו שאינו חוטא בזה.

איתן כבל: הרי אין פה פעולה מיוחדת שאנחנו מבקשים לבצע - - -

<מרב תורג'מן: אדוני, לפי נוסח הצעת החוק שמונחת כרגע על שולחן הוועדה אין כוונה לפגוע בחובות הקיימים כיום, שאחד מהן הוא בחוזה כשהלקוח חותם - - -

איתן כבל: הוא רוצה להוסיף עוד פעולה.

<מרב תורג'מן: רגע.

<מרב תורג'מן: יש חשבונית חודשית או בחשבונית הקרובה לסיום התקופה שבה הוא חייב לפרט את הנתון הזה ובמסרון.

<מרב תורג'מן: כרגע לפי מיטב הבנתי מבקשים להוסיף מלבד החובה לשלוח מסרון, כשהטלפון חסום לקבלת מסרונים, תהיה חובה להתקשר ללקוח.

<מרב תורג'מן: אין כוונה לפגוע במצב הקיים, אלא להוסיף.

מיכאל מלכיאלי: ברור.

איתן כבל: זה ברור לי.

איתן כבל: רציתי לומר את הדבר הבא - - -

<מרב תורג'מן: למה רק על חברות הסלולר?

איתן כבל: כן.

איתן כבל: אני מנסה להבין.

מיכאל מלכיאלי: אני מסכים איתך, אבל הבנתי שאני לא יכול להתקדם עם זה, כי טענו שזה פוגע בעסקים הקטנים, פוגע בכולם, יוקר המחיה - - -

<לאה ורון: הטלפון שלי סגור בישיבות הוועדה - - -

<הילה דוידוביץ- בלומנטל: להתקשר זה נטל מאוד משמעותי, זה להעסיק מישהו להתקשר וגם לא תמיד כשמתקשרים מצליחים לתפוס את אותו צרכן ולזכור לחזור אליו.

<הילה דוידוביץ- בלומנטל: בזמנו האיזון שחשבנו עליו היה שלושת האמצעים האלה, מובן שלא - - -

איתן כבל: נעשה סדר.

איתן כבל: קודם כול, אני חולק עליכם, ממנהלת הוועדה ועד אליכם.

איתן כבל: אני חולק לחלוטין.

איתן כבל: אף אחד לא ביקש להתקשר, אני חושב שצריכה להיות הודעת אס-אם-אס, היום עושים את זה בכל מקום.

איתן כבל: חלק מהעוסקים כבר היום עושים את זה.

<הילה דוידוביץ- בלומנטל: זה קיים.

איתן כבל: אני חולק עליך בעניין הזה, שזה צריך להיות בטלפון – הלו, שלום, אדוני יודע שכך וכך - - -

מיכאל מלכיאלי: הודעה קולית.

איתן כבל: צריכה להיות הודעת אס-אם-אס, חברות הסלולר לא יתחילו להתקשר לכל המנויים שלהם, זה לא יסתיים, אני כבר אומר לך.

מיכאל מלכיאלי: יש VDR, פקודה קולית ששולחים אותה.

<ואיל ג'יגיני: IVR.

איתן כבל: מה שאני מנסה לומר שיש כאן שאלה שהיא מעבר לעוסק קטן או עוסק גדול, יש כאן קודם כול שאלה עקרונית.

איתן כבל: גם לא נהפוך את האזרחים לחבורת חסרי אחריות לגמרי.

איתן כבל: לכן מה שאני מנסה להגיד שהטלפונים הכשרים, נשים אותם שנייה אחת בצד.

איתן כבל: אם אני מבצע עסקה, זה לא משנה אם זה חדר כושר, למרות שחדר כושר זו הבעיה הכי קטנה.

איתן כבל: למה?

מיכאל מלכיאלי: הוא פוגש אותו כל הזמן.

<לאה ורון: הוא לא יודע מתי - - -

איתן כבל: לא משנה, אבל הוא באינטראקציה יומיומית.

איתן כבל: עדיין הוא יחסית זמין.

איתן כבל: אתה גובה ממני הרבה כסף, אתה לא לוקח ממני 1.5 שקל, ואתה מעלה לי מהמבצע, מ-100 שקלים, זה יכול להגיע לעיתים ל-300 שקלים, ואני אפילו לא שמתי לב.

איתן כבל: חבר'ה, זה קורה.

איתן כבל: זה קורה גם לי.

מיכאל מלכיאלי: גם למי שמקבל אס-אם-אס.

איתן כבל: נכון, אבל אתה גם לא יכול לנקוש לו בדלת והוא יגיד: תבוא אחר-כך.

איתן כבל: לא לזה כיוונתי.

איתן כבל: הכוונה היא שאתה יודע לייצר את הפעולה.

איתן כבל: דרך אגב, הרוב המכריע ימשיכו בהתקשרות.

מיכאל מלכיאלי: צריך לחדש את זה.

איתן כבל: יש כאלה שבנויים מחידושים, אני גם מכיר כאלה.

איתן כבל: הוא לוקח מבצע פה, אחר-כך עוצר, עובר, לוקח מבצע פה.

איתן כבל: הוא עסוק במבצעים יותר מאשר עסוק בעניינים.

איתן כבל: צריך למצוא את הדרך הנכונה לתת לזה מענה.

איתן כבל: בבקשה.

<ואיל ג'יגיני: לפני שמגיעים לדיון איך עושים את זה ואם זה בהתקשרות או בהודעה קולית, כמה צריך להתקשר ומתי צריך להתקשר, בוועדת השרים היתה הסכמה לצמצם את זה לחברות הסלולר, והמניע העיקרי שהוביל אותנו להמלצה ולהסכמה הזאת שלא כל העוסקים יודעים מהי עקומת המספרים הכשרים.

<ואיל ג'יגיני: יש מספרים מיוחדים, שיש להם קידומת מיוחדת, שהיא למספרים כשרים, וחברות הסלולר יודעות איזה מספר הוא כשר ואיזה מספר לא כשר, לפחות של המנויים שלהם, ולכן זה מטיל נטל קטן יותר על חברות הסלולר להבדיל מעוסקים אחרים.

איתן כבל: נשמה, עשה לי טובה.

איתן כבל: אני רוצה להיות ממוקד בעניין, לא בסיפור.

איתן כבל: חבר הכנסת מלכיאלי, אני אומר לך שאין בכנסת ישראל לדורותיה מי שחוקק חוקים צרכניים יותר ממני.

איתן כבל: סליחה שאני לוקח את הכותרת הזאת לעצמי לבד.

מיכאל מלכיאלי: בזכות.

איתן כבל: אני אומר את זה עכשיו לא בשביל לפאר את שמי, אבל גם אני מוצא את הדרך להיזהר מלהטיל חובות שהן לא הגיוניות.

<לאה ורון: שמקשות על העוסק.

איתן כבל: אם אתה מחייב אותם להתקשר - - -

<מרב תורג'מן: בדיוק ב-21 - - -

איתן כבל: הבעיה שלי היא לא 21 הימים.

<מרב תורג'מן: לזה גם הבאנו התייחסות.

איתן כבל: שנייה.

איתן כבל: קודם כול, אני רוצה להבין מה בדיוק הצעת החוק שלך.

איתן כבל: עזוב שנייה את הטלפונים הכשרים.

מיכאל מלכיאלי: רק עליהם.

איתן כבל: אז מה אתה רוצה שנעשה?

מיכאל מלכיאלי: למי שיש טלפון כשר, חברות הסלולר יידעו להתקשר אליו או לשלוח לו הודעה קולית, להודיע לו שהחבילה שלו מסתיימת.

מיכאל מלכיאלי: רק לבעלי הטלפון הכשר.

איתן כבל: אני כבר אומר לך שאני אישית אתנגד להתקשר אישית.

איתן כבל: זה פשוט לא נכון להתקשר אחד-אחד.

מיכאל מלכיאלי: לא להתקשר - - -

איתן כבל: תן לי, מלכיאלי.

איתן כבל: ככה זה בחקיקה.

איתן כבל: אנחנו לא בוויכוח בינינו.

איתן כבל: גם אם אני מתווכח, אני קובע קודם כול את גבולות החקיקה.

איתן כבל: הגבולות מבחינתי קודם כול, שאני לא אאפשר שיתחילו לעשות פה טלפונים, כדי להגיד לו: אדוני, ביום זה וזה כך וכך.

איתן כבל: אם היו לו עשרה לקוחות, הייתי אומר: בסדר, אבל כשמדובר בסדרי גודל של עשרות אלפים, זה פשוט לא נכון.

איתן כבל: מה כן?

איתן כבל: אם אדוני אומר לי שההתייחסות נוגעת רק למי שיש לו טלפון כשר, אפשר שיהיה לו IVR.

מיכאל מלכיאלי: היה מספר טלפון שעשה - - -

איתן כבל: שנייה, תן לי.

איתן כבל: אני רוצה לשמוע את הגורמים.

איתן כבל: אם אפשר ויש יכולת לחברות הסלולר, וזה שחור לבן, אין כאן אמצע - -

מיכאל מלכיאלי: מספרים ברורים.

איתן כבל: - - יש להם את היכולת לדעת מה כשר ומה לא, נמצא את הדרך.

איתן כבל: הבנתם מה שאמרתי?

איתן כבל: חברות הסלולר פה?

<קרן חן סופר: אני מאיגוד לשכות המסחר.

<קרן חן סופר: קודם כול, אני שמחה ומברכת על העובדה שצמצמנו את החברות הנוספות, כי נייר העמדה עסק בעיקר בהן.

<קרן חן סופר: גם לגבי חברות הסלולר, אדוני אמון פה על הרבה מאוד חקיקה, והוא יודע שהחקיקה הצרכנית היום, גם בהגנה על הצרכן, משתדלת שלא להטריד את הצרכן.

<קרן חן סופר: ואני חושבת שכבר בהתחלה יש פה בעיה עם "הרמוניה תחיקתית", מה שנקרא.

<קרן חן סופר: אנחנו מדברים על מאגר של "אל תתקשר אליי" שעומד על הפרק, אנחנו מדברים על תיקון בנושא של פנייה מקדימה, חוק התקשורת על ספאם, ופתאום כשזה נוח עכשיו כן מבקשים גם טלפון - -

מיכאל מלכיאלי: זה מציל אותו - - -

<קרן חן סופר: שנייה.

<קרן חן סופר: - - בפרט כשהחוק כבר קובע מספיק מנגנונים להגיע, גם לקבל את המידע מייד עם התקשרות העסקה, גם מתבקש בחשבונית שנשלחת, תחילתה שלושה חודשים לפני.

<קרן חן סופר: זאת אומרת, לצרכן יש הרבה אפשרויות.

<קרן חן סופר: אני באופן אישי – אדוני, אני יודעת שזה לא מעניין אף אחד, אבל אני באופן אישי, כשאומרים לי שבתאריך זה וזה העסקה מסתיימת, אני ישר מעדכנת לעצמי באייפון, אני לא סומכת על אף אחד.

<קרן חן סופר: דברי ההסבר אמרו, וחשוב לי לצטט, "האחריות שלנו כצרכנים היא לעקוב ולוודא על מה אנו משלמים כמו גם מתי מסתיימת העסקה עליה התחייבנו, אולם גם לעוסק אחריות בסיסית".

איתן כבל: מה גודל האותיות שזה כתוב?

<קרן חן סופר: זאת שאלה מצוינת, אדוני.

<קרן חן סופר: ואני שואלת, איך באה לידי ביטוי אחריות בסיסית באיזונים כשמבקשים ממני גם להודיע בהתקשרות, גם להודיע בחשבונית, גם ב-אס-אם-אס, וגם בטלפון?

איתן כבל: גופים במדינת ישראל מתפרנסים מאנשים דומים לי, שהחברות סומכות שהם לא יבדקו, שסומכות שהזמן עבר.

איתן כבל: אם זה היה המצב, ששני שלישים היו קרן – אני לא אבחן אותך בנושאים אחרים.

איתן כבל: כתוב "אתה חונן לאדם ומלמד לאנוש בינה", אף אחד מאיתנו לא שלם ורוב הציבור לא שלם.

איתן כבל: מה העניין פה?

איתן כבל: הרי אם הוא היה יכול לקבל אס-אם-אס, הוא היה מקבל את הודעת ה-אס-אם-אס, אבל הוא לא מקבל את הודעת ה-אס-אם-אס שהיום מחויבת.

<קרן חן סופר: יש חשבונית, אדוני.

איתן כבל: אני מקבל גם בחשבונית וגם בהודעת אס-אם-אס.

איתן כבל: כל מה שהוא מבקש, לדעתי זה לא בגדר פריצת הגדר.

איתן כבל: צמצמנו את זה באופן מאוד מאוד מאוד משמעותי, ולא לחינם הוא מעלה את זה, הוא לא התעסק, לא עם כבלים ולוויין, פרטנר וסלקום, כיוון שבמגזר החרדי אם יש, זה בשקט.

אני מבקש את רשות הדיבור, אדוני.

איתן כבל: אני כבר נותן לך.

אתה מנחית ואומר - - -

איתן כבל: לגופו של עניין, בעניין הזה אני חושב שהצעת החוק סבירה לחלוטין, גם בממד שבה היא מצמצמת את העניין.

איתן כבל: השאלה היחידה לשיטתי, קרן, שעומדת לפתחנו היא - - -

טכנולוגיה.

איתן כבל: טכנולוגיה, זה הכול.

<קרן חן סופר: שנייה לפני הטכנולוגיה, אדוני, נתבקשתי על-ידי חברות הסלולר להעלות את השאלה, להציג את השאלה מה המשמעות של טלפון.

<קרן חן סופר: האם די לי בטלפון חד-פעמי, שמשאיר הודעה או מנסה להשאיר הודעה.

<קרן חן סופר: הציגו בפניי בעיה שרבים מנתקים את הטלפון או לא משיבים ואתה צריך להתחקות - - -

איתן כבל: קרן, נשמה.

איתן כבל: מה שאתם עושים בשלוש דקות, מתקשרים, נעשה את זה פה.

איתן כבל: בסוף בסוף האיש יהיה אחראי.

איתן כבל: יחזור ויטפל בזה – יטפל בזה; לא יטפל בזה – זה כבר העניין שלו.

איתן כבל: אנחנו, המחוקק, נתן לו את מנעד האפשרויות.

איתן כבל: מה יקרה?

איתן כבל: מתוך ה-100%, כמו בדרך כלל ברוב החקיקה הצרכנית, הפער המתקיים בין מה שעלול לקרות לבין המציאות הוא הרבה הרבה יותר מצומצם.

איתן כבל: אם תלכי למשל לחנה טירי, הרשות להגנת הצרכן, יש להם גם קמפיין על חברות הסלולר - - -

<קרן חן סופר: ראינו.

<קרן חן סופר: אני אמנע מתגובה.

איתן כבל: לא ביקשתי תגובה.

איתן כבל: סוף סוף, דרך אגב גם קמפיין חמוד, אולי מתוחכם מדיי אפילו, לא משנה.

איתן כבל: לגופו של עניין, כל אחד צריך לבצע את החובה שלו.

איתן כבל: הנחת העבודה שאמת דיברת, זאת אומרת כשאתה אומר:

איתן כבל: הוצאתי לך IVR, אתה גם יודע שאם תשתגע ותתבע אותו בתביעות קטנות, תוכל להוכיח שהוצאת לו את ה-IVR.

איתן כבל: אנחנו מכירים לצערי את העניין הזה מהמענה בתוך שלוש דקות, שאנשים מנתקים, נוסעים הלאה, ואז הוא אומר: לא ענית.

<מרב תורג'מן: או שזה חסום כהודעת ספאם.

איתן כבל: נכון.

איתן כבל: הטכנולוגיה עושה את זה.

איתן כבל: את יכולה להגיד לו, אם את כל-כך חוששת מזה שהוא יתבע אותך על ספאם, שהולכים לעשות את זה.

<מרב תורג'מן: זה לא רלוונטי.

<מרב תורג'מן: ספאם לא רלוונטי בשיחת טלפון.

איתן כבל: ברור לי שזה לא רלוונטי כל ההרצאה שהיא נתנה.

איתן כבל: "במחילה", כמו שאומרים אצלנו בבית הכנסת.

<קרן חן סופר: לעניין הגישה.

<קרן חן סופר: הגישה הכללית.

איתן כבל: אני אומר שהוא יכול במקרה הזה, כשהוא מחתים אותו לומר: אני הולך להודיע לך שלא תבוא אליי בטענות אחר-כך - - -

<קרן חן סופר: זה ללקוחות חדשים, אדוני.

איתן כבל: בסדר.

איתן כבל: נעשה חד-פעמי.

איתן כבל: הרי זאת הודעה חד-פעמית, החשבון הוא פעם אחת, אז אנחנו יכולים לאשר רטרואקטיבית פעם אחת.

איתן כבל: לא צריך להגזים.

איתן כבל: קרן, לא מתאים לך, אל תיקחי את זה - - -

<קרן חן סופר: הודעה קולית אחת.

איתן כבל: יש עוד זמן לפסח, להסתובב עם הנר בפינות.

איתן כבל: עזבי.

איתן כבל: הבנו אחד את השני, אנחנו מבינים מה המחוקק רוצה בעניין הזה.

איתן כבל: כמו שגם אמר חברי, יעקב אשר, הדבר היחיד שעומד לפתחנו הוא העניין הטכנולוגי, והוא שחור-לבן.

איתן כבל: בבקשה, יעקב.

תודה רבה, אדוני.

קודם כול, אני מברך את חברי, הרב מלכיאלי, על הצעת החוק הזאת.

תמיד בסוף יש מישהו שאשם.

אחרי הרגולציות האלה והאלה, שחלקן הן פרי הוועדה הזאת, ותבורך על כך, אדוני היושב-ראש על חוקים מסוימים שבאמת קרו, עכשיו הבעיה הגדולה שעכשיו צריך לזרוק את הטלית והתפילין במקרה הזה.

סליחה שאני לוקח את ההדמיה הזאת.

אותן חברות שנמצאות כאן, שאנחנו מכבדים אותן מאוד, התחרו בצורה אגרסיבית ומתחרות עד היום על אותו פלח שוק של אנשים שרוצים טלפון שאין בו אס-אם-אס.

אם זה היה דבר שהוא נגד מישהו או דבר שלא טוב לעשות אותו, לא היו עושים אותו בכלל.

מוציאים, אדוני, הרבה מאוד כסף על מלחמות בין החברות על האיכות, על המחיר, על הכול.

עכשיו יש פה משהו משלים.

כולנו יודעים שגם ה-אס-אם-אס שמודיעים לאדם שהחבילה שלו נגמרה, זה גם הגיע מלחץ ציבורי.

אני לוקח את הסיכון בעניין הזה, ואני חושב שזה כך היה.

נכון?

אם גברתי היועצת המשפטית מהנהנת בראשה, אז אמת דיברתי.

<מרב תורג'מן: זה תיקון מ-2016.

אתה שם לב שאני מתחיל להשתמש בכל מיני מנטרות שלך?

זה קורה.

אנחנו מתחילים להיות דומים, אדוני.

איתן כבל: כל עוד לא תחשוב בוקר אחד שזה שלך.

כשאתה מתחיל "אתה חונן לאדם דעת", אני מגיע לזה.

כל הרעיון הזה של ה-אס-אם-אס, בגלל שהיה מצב שבו נגמרה החבילה בחברה ואנשים תמימים המשיכו וחשבו שיש להם חבילה.

פה מדובר על הציבור שלא רוצה אס-אם-אסים, אבל אל תשכח, אדוני היושב-ראש, שיש עוד ציבור שהוא משתמש פחות באס-אם-אסים מכל ציבור אחר, וזה ציבור הקשישים.

אני מסתכל על אבא שלי, שיהיה בריא, לא בגלל שהוא כשר או לא כשר, או מהעניין הזה, בשבילו אס-אם-אסים, לפתוח ולקורא זה לא.

הוא יודע "הלו".

יש ציבור גדול מאוד של קשישים שהשירות הזה הוא must בשבילם.

ולמה הוא must בשבילם?

כי זה גם הציבור שהכי פחות עוקב כדי לדעת מתי יש מבצע יותר טוב, מתי נגמרת חבילה.

חבר'ה, תעשו לי טובה, תורידו את הכיפה מהעניין הזה, ותתחילו להתעסק עם זה בצורה אמיתית, נכונה.

יש פה הצעת חוק צרכנית, סופר צרכנית של חבר הכנסת מלכיאלי.

תמצאו את הדרך הטכנולוגית.

יש דרכים טכנולוגיות, יש VIR, איך שאתה רוצה.

איך זה נקרא?

איתן כבל: IVR.

IVR, IVA – מה שאתם רוצים.

תמצאו את הדרך הזאת, כדי שאדם יקבל תזכורת בעניין הזה ויגידו לו: היו נחמדים איתך שנה בסכום מסוים, עכשיו זה הולך לסכום אחר.

יזרוק את זה, לא ישמע את זה, לא יטפל בזה – בעיה שלו.

איתן כבל: דרך אגב, העלויות של זה, האמת - - -

<לאה ורון: בטלות בשישים.

שיורידו פרומיל - - -

איתן כבל: אני אפילו לא רוצה להגיד אם להוריד או לא.

זה אינטרס שלהם.

הם היו צריכים להביא את הרעיון הזה.

איתן כבל: חברים.

איתן כבל: משרד התקשורת.

<ואיל ג'יגיני: הצעת החוק עצמה, כפי שאני מבין אותה, וחבר הכנסת יתקן אותי, באה לטפל במצב שבו כל האנשים מקבלים הודעה בחשבונית, מקבלים הודעה בסלולר, והציבור החרדי לא מקבל הודעה בסלולר כי הוא חסום.

אל תגיד בחשבונית, כי חשבונית כולם מקבלים.

<הילה דוידוביץ- בלומנטל: זו חלופה למסרון.

יש ציבור שמקבל הודעה נוספת, ויש ציבור שלא מקבל.

<ואיל ג'יגיני: נכון.

<ואיל ג'יגיני: בגלל שהציבור החרדי לא מקבל את המסרון.

<ואיל ג'יגיני: אומנם הוא מקבל בשאר הדרכים כמו שאר הציבור, אבל הוא לא מקבל במסרון, הונחה הצעת החוק הזאת שבאה להתמודד עם הבעיה הזאת.

<ואיל ג'יגיני: לגבי הקשישים, אני לא חושב שזה נכנס בהצעת החוק הזאת וזה בעייתי לדעת.

<ואיל ג'יגיני: יש מנוי ויש משתמש קצה, וקשה לדעת האם המנוי מבוגר או קשיש, והאם מי שמחזיק בטלפון הוא הבן שלו או הוא, הוא כן אוהב, כן יודע לקרוא.

איתן כבל: ואיל, במחילה מכבודך.

<ואיל ג'יגיני: מחלתי.

איתן כבל: תודה.

איתן כבל: אז אני יכול להמשיך?

<ואיל ג'יגיני: תמשיך.

איתן כבל: תודה.

איתן כבל: שמעת שב-1968 נחתו על הירח, מאז התפתחו טכנולוגיות מדהימות.

איתן כבל: כשאתה ואני יושבים פה ומשוחחים בינינו, טכנולוגיות שנמצאות בינינו והן הכי חדשות, הן כבר ישנות.

איתן כבל: אתם תלכו הביתה, אם תגידו לי: היום הרת עולם, היום תעמיד במשפט – זו אומנם התפילה שלנו מיום הכיפורים – אם זה המצב ובאמת מעשית, מקצועית, אי-אפשר לתת לזה מענה - - -

מיכאל מלכיאלי: הוא אומר שאפשר.

איתן כבל: מלכיאלי, אתה חושב שבגלל שהוא בזווית שלך יותר טוב, הבנת יותר טוב ממני?

איתן כבל: תאמין לי, הבנתי.

איתן כבל: אני מנסה לחדד את העניין, כדי לשים אותו כמו שהוא.

איתן כבל: מה הוא אומר?

איתן כבל: אם זו היתה הפעם הראשונה שתשובה כזאת נאמרת, בסדר.

איתן כבל: זה אומר שיש תשובות סל, אני מכיר את זה, הוא לא המשתמש, זה יכול להיות הילד שלו.

איתן כבל: כל הדברים האלה, כמו אצלי, הבנות שלי שרשומות על שמי, זה מגיע אליי.

איתן כבל: אני מקבל את ההודעות.

איתן כבל: אני גם לא מבקש עכשיו שנרדוף עד אחרון האנשים.

איתן כבל: אם אותו איש שיש לו טלפון כשר, יביא בחשבון שהוא יכול לקבל את ההודעה, אבל אם זה רשום על שם הילד שלו, והילד שלו לא הודיע לו, אתה לא יכול.

איתן כבל: אתה מנסה לאזן.

איתן כבל: זה כל מה שאני מבקש.

איתן כבל: בן-אדם גם יכול להגיד: לא ראיתי את הודעת ה-אס-אם-אס.

לא ביקשנו 100% הצלחה.

איתן כבל: אני לא מבקש 100% הצלחה, אבל אני מודיע לך שזה יצליח ב-95%-90%, זה יותר טוב מאשר אפס.

איתן כבל: אני מבין מה שאתה אומר, אני לא יודע לתת פתרונות לכול.

איתן כבל: מה כן?

איתן כבל: חברות הסלולר בחדשים יגידו: דע לך שנשלח לך את ה-IVR, או את ההודעה הקולית, ההודעה הקולית מגיעה רק למי שעל שמו רשום החשבון.

מיכאל מלכיאלי: בעל הטלפון זה אותו מספר.

מיכאל מלכיאלי: מי שמחזיק את המכשיר, מתקשרים אליו.

איתן כבל: נשמה, אתה מוכן להקשיב לי?

מיכאל מלכיאלי: אני תמיד מקשיב לך.

איתן כבל: כנראה שלא.

מיכאל מלכיאלי: אני לא מצליח להבין.

איתן כבל: אז אני אסביר.

איתן כבל: למשל יש לי טלפון, רשמתי על שם הבת שלי.

מיכאל מלכיאלי: איפה הוא נמצא פיזית?

איתן כבל: הוא אצלה.

מיכאל מלכיאלי: יתקשרו אליה.

איתן כבל: נכון.

מיכאל מלכיאלי: היא תעדכן אותך: אבא, התקשרו - - -

איתן כבל: אני עונה לואיל.

איתן כבל: אני לא יודע מי משתמש הקצה, אז כאילו אני מבצע פעולה והיא ברכה לבטלה.

איתן כבל: עניתי לואיל, שבמצב כזה עלול להיות שיהיו 5% ברכות לבטלה, אולי אפילו 10%, אבל זה בטל בשישים אל מול המסה הגדולה, פעם אחת.

איתן כבל: ופעם שנייה, החברות צריכות ליידע ואחר-כך תעשה עם זה מה שאתה רוצה.

איתן כבל: הוא צריך ליידע, להגיד: כשאתה חותם איתו את החוזה – זה כבר לחדשים – הוא אומר לו: תביא בחשבון שכאשר אני אמסור לך את ההודעה בעוד חודשיים או שלושה חודשים, תלוי מתי לפי ההסכם אותו מעברון צריך להיעשות, אני אוציא לך IVR, אבל תדע לך שזה יגיע לבן שלך, כי זה רשום פה על שם הבן שלך.

איתן כבל: בקיצור, לא למספר שלך.

איתן כבל: מה שחשוב לי זה העניין העקרוני ואיתו אין בעיה.

איתן כבל: קרן, רצית משהו?

<קרן חן סופר: רונן רוצה להסביר רגע על המערכת.

<רונן לשם: אני מחברת פלאפון.

<רונן לשם: ככל שאכן הצעת החוק תעבור כפי שאדוני מציע, שזה יחול אך ורק על מכשירים כשרים ובהודעה קולית, זה משהו שלא נתנגד לו.

<רונן לשם: רק צריך לוודא שמתקשרים רק פעם אחת ולא צריך לחזור ולהתקשר מספר פעמים.

איתן כבל: אם תיתן לנו רעיונות, זה יקרה...

<רונן לשם: אז אני אומר.

<רונן לשם: מערכת IVR היא מערכת - - -

איתן כבל: עזוב.

איתן כבל: כבר אמרתי.

איתן כבל: למה לך?

איתן כבל: למה להגיד דברים שלא אמרתי?

איתן כבל: אתה כבר ותיק פה.

איתן כבל: עזוב, הבנו.

איתן כבל: זה מה שהתכוונה מנהלת הוועדה בפתיחת הדברים שלה, בכל החקיקות שאנחנו מביאים לפה, אם צריך אנחנו מצמצמים אותן ועושים אותן.

איתן כבל: אני לא רודף עם שוט אחרי העוסקים.

איתן כבל: זאת לא הכוונה.

איתן כבל: זה מסוג הדברים שלא נולד במוחו הקודח של מלכיאלי.

איתן כבל: מלכיאלי בא לבית הכנסת, וכשהוא יוצא בין קריאת התורה להפטרה, יוצא החוצה לדבר דברי קודש נוספים, פוגש אותו השכן ואומר לו: תשמע מלכיאלי, אתה חבר כנסת, יש לי רעיון גדול בשבילך.

איתן כבל: כולנו מכירים את זה.

איתן כבל: זה לא סתם בא לו מהאוויר.

מיכאל מלכיאלי: אז נזכרתי שגם אני עצמי שילמתי את זה.

איתן כבל: כל אחד ואחת מאיתנו במנעד רחב של עניינים כשיש לנו התקשרויות ארוכות טווח קצובות.

איתן כבל: אין אחד מאיתנו שזה לא קרה לו.

איתן כבל: גם לך, קרן, ושמתי לב שאת מקפידה מאוד מאוד גם על האותיות הקטנות.

איתן כבל: זה קורה לכולנו, כי זה אנושי.

איתן כבל: זה לא, לא אנושי.

איתן כבל: חבל שלא נמצאת כאן בתיה גוטל, שהיא כל-כך צודקת.

איתן כבל: לא המצאנו כלום, איך אנחנו בני-האדם, לא משנה איפה, שבויים ומתנהגים כמו עדר.

איתן כבל: זה קטע מטורף.

איתן כבל: אותו דבר פה.

איתן כבל: לכן נעבור להקראה.

<קרן חן סופר: אדוני, זמן היערכות יינתן?

איתן כבל: נתייחס לזה.

איתן כבל: אין שום בעיה.

איתן כבל: כן, גיל.

<גיל ברגפרוינד: אני כלכלן המועצה הישראלית לצרכנות.

<גיל ברגפרוינד: כמובן אנחנו תומכים בהצעת החוק, רק מכיוון שכולנו הרי סובלים מכל שיחות השיווק והמכירה, הרעיון שהודעת IVR לא תכיל הודעות שיווקיות מלחיצות, אלא תודיע על סיום ההתקשרות.

<גיל ברגפרוינד: היא תסביר מה המשמעות ולא יותר.

לקונית, פשוטה ועניינית.

איתן כבל: תודה לגיל.

<מרב תורג'מן: אם כך, אדוני כדאי לחדד מספר עקרונות שינוסחו בהצעת החוק.

איתן כבל: דרך אגב, חבר הכנסת יעקב אשר, קודם כול, תדע, בטח פגשת את המשקלים שלך בכל בתי העסק.

איתן כבל: מי שעוד לא ראה, זה "משקלי יעקב אשר".

איתן כבל: אני רוצה שאדוני ידע עוד דבר אחד, שיצא מכתב אמיתי של כל רשתות השיווק לשר הכלכלה.

איתן כבל: האמת היא שהחוק שלך הוא לא הבעיה מבחינתם, הם רוצים לעצור את החוק - - -

<קריאה: מכירה מיוחדת.

איתן כבל: מה העניין?

איתן כבל: זה הפך אצלם לחראם א-שריף, מלחמת עולם, הסיפור הזה.

איתן כבל: הם רוצים לעצור את זה.

איתן כבל: הם כתבו מכתב, בין היתר על עודף רגולציה, וגם אתה כיכבת שם.

על המשקל?

איתן כבל: כן.

איתן כבל: רק שתדע.

אתה יודע כמה אנשים נהנים מזה?

כמה אנשים באים הביתה לנשים שלהם ואין צעקות: ביקשתי קילו, לא עשר קילו.

איתן כבל: מה שיפה שאני רואה אותך בכל שבוע בסופר, לא רק פה.

יש לי קבלת קהל שם...

אני רץ לכספים, אני מצטער.

איתן כבל: בבקשה.

<מרב תורג'מן: כדי לחדד את השאלה הטכנולוגית, שגם אמורה להיכתב בנוסח הצעת החוק, אנחנו מדברים על הודעה קולית ולא על שיחה טלפונית.

<מרב תורג'מן: הודעה קולית שהיא חד-פעמית, אין צורך לשלוח אותה פעם נוספת.

<מרב תורג'מן: אני לא כל-כך מבינה בטכנולוגיה, האם זה מחייב צלצול לפני כן?

איתן כבל: כן, זה צלצול.

<מרב תורג'מן: הרבה פעמים אתה מקבל הודעה קולית שהיא ללא צלצול, ללא חיוג.

<הילה דוידוביץ- בלומנטל: איך זה עובד?

<הילה דוידוביץ- בלומנטל: שיסבירו.

איתן כבל: לא סתם ראית ואתה עונה כי השתלט לך שד על הטלפון.

איתן כבל: יש צלצול, אתה עונה.

איתן כבל: בהתחלה אתה אומר "הלו", ואז אתה שומע "שלום, מדברים מ- - -, זוהי הודעה קולית, אני מודיע לך שבתאריך זה וזה הסתיים תוקף העסקה הקצובה".

איתן כבל: הם בטח יעשו אותה קצרה, והאדם לא יבין כלום ממה שאמרו לו.

איתן כבל: זה דיון אחר, זה החוק הבא.

<לאה ורון: הם יוסיפו איזה שניים שלושה דברי פרסומת.

מיכאל מלכיאלי: מבחינתי שזה יהיה בעברית.

<מרב תורג'מן: הפרסומות למיטב הבנתי אסורות בחוק הספאם.

איתן כבל: ברור.

איתן כבל: רק בבדיחות הדעת.

<גיל ברגפרוינד: - - -

איתן כבל: העניין ברור.

איתן כבל: ברור.

איתן כבל: זו צריכה להיות הודעה לקונית שמודיעה על סיום ההתקשרות, שיידע שהולכת להתחדש במחיר החדש.

איתן כבל: אני כבר אומר שהיא צריכה להיות תואמת את הודעת ה-אס-אם-אס.

<מרב תורג'מן: אני מייד אקרא את הנוסח.

איתן כבל: אם נעשה את החיים פשוטים, כמו שהודעת ה-אס-אם-אס היום מתקבלת בטלפונים שאינם כשרים, זאת צריכה להיות מהות ההודעה שמתקבלת.

<ואיל ג'יגיני: אדוני היושב-ראש, אני רק רוצה הבהרה קטנה.

<ואיל ג'יגיני: הכוונה בהודעה קולית, זו שיחה שבצד השני עומדת מערכת ה-IVR, אין הכוונה לתא הקולי.

<רונן לשם: מובן שלא.

איתן כבל: אני מבין את החידוד שלו.

<מרב תורג'מן: צריך לבחון איך לנסח את הודעות ה-IVR.

<לאה ורון: ההודעה איננה מגיעה לתא הקולי ככל שהמנוי אינו משיב?

<קרן חן סופר: מציעים פה לכתוב "הודעה אוטומטית" במקום IVR.

איתן כבל: הודעות אוטומטיות הן כאלה שכאשר הטלפון שלך סגור, הוא יודע לחזור אליך.

איתן כבל: ההודעות האלה הן הודעות כאלה שעד שאתה לא עונה, הן חוזרות אליך.

איתן כבל: ברגע שלחצת מענה וניתקת, באותה שנייה היא יותר לא חוזרת אליך.

<לאה ורון: השאלה אם ההודעה הקולית עוברת למשיבון.

איתן כבל: ממה שאני יודע, אם אינני טועה, כן, אני לא רוצה להגיד בביטחון מלא.

איתן כבל: לדעתי כן.

מיכאל מלכיאלי: לא לכולם יש תא קולי.

<מרב תורג'מן: השאלה אם מדובר בשיחה טלפונית עם הודעה קולית, כמו שמציע גיא, או במערכת IVR, שזו מערכת חיוג ששולחת הודעה לעיתים ישירות למשיבון ללא שיחה טלפונית?

מיכאל מלכיאלי: שיחה.

<מרב תורג'מן: אני לא מבינה את הטכנולוגיה.

איתן כבל: זה עניין טכני טכנולוגי.

איתן כבל: אני רוצה להסביר את המהות, אחר-כך תמצאו את הניסוח.

איתן כבל: הרי זה רק הכנה לקריאה הראשונה.

איתן כבל: בזמן הזה תמצאו את הניסוח המקצועי שיודע לתת את התשובות הנכונות.

איתן כבל: אנחנו מדברים על טלפונים כשרים בלבד.

איתן כבל: אפילו עלה לי רעיון בראש, אבל אפילו אותו אני לא אגיד.

איתן כבל: טלפונים כשרים בלבד, אינני נכנס מי משתמש הקצה, מי לא משתמש הקצה, מי שהטלפון שלהם רשום אצלם במאגר.

<לאה ורון: יש לך הגדרה לטלפונים כשרים?

<מרב תורג'מן: חסום לקבלת מסרונים.

<מרב תורג'מן: בין אם זה יהיה כשר ובין אם מסיבה אחרת.

איתן כבל: דבר שני, זו הודעה קולית שצריכה להתכתב עם הודעת ה-אס-אם-אס.

איתן כבל: אחרים שאין להם טלפון כשר מקבלים אותה.

איתן כבל: היא צריכה להיות פלוס-מינוס אותו דבר.

<מרב תורג'מן: זה ללא חיוג.

איתן כבל: אני מדבר על נוסח ההודעה.

איתן כבל: כוונתי לתוכן של ההודעה, עוד לא לטכניקה.

איתן כבל: לגבי הטכניקה, אני לא יודע לתת תשובה באופן חלוט, עם כל הכבוד שאני רוחש לעצמי, ויש כבוד.

איתן כבל: יש כאלה שכנראה נכנסים לתא קולי, יש כאלה שלא.

איתן כבל: הנחת העבודה שלי היא, כפי שאני יודע ומכיר, אבל ואיל, זה תפקידך בראש ובראשונה לתת את המענה אל מול חברות הסלולר.

איתן כבל: ממה שאני יודע מהניסיון שלי כמשתמש פעמיים, גם כמקבל הודעות וגם כמי שמוציא הודעות IVR, הודעות IVR הן כאלה שברוב המקרים – אלה דברים שצריך לבדוק – שעד שאתה לא לוחץ על הלחצן הירוק שאני משיב, הוא יחזור אליך.

איתן כבל: אני מכיר את זה מהצבא, אני מכיר את זה מכל מיני הודעות.

מיכאל מלכיאלי: בחירות.

איתן כבל: דרך אגב, זו דוגמה מצוינת - - -

מיכאל מלכיאלי: עד שלא הודעת לו שהלכת להצביע, הוא ינדנד לך כל היום.

איתן כבל: הוא ינדנד לך כל היום.

איתן כבל: עד שאתה לא לוחץ, הוא לא מפסיק לנדנד לך.

איתן כבל: אני רוצה שגברתי תדע, אותי לא מעניין אם זה נכנס להודעה קולית או עשה כך או כך, אלא שהעוסק הוציא לו את ההודעה.

איתן כבל: לא נצא מזה אם נתחיל לעשות משמרת צניעות של ענה לו, לא ענה לו.

איתן כבל: אני לא עושה את זה.

איתן כבל: אני רק יודע שהתהליך הזה הוא תהליך מחויב.

איתן כבל: זה כמו שאני לא יודע אם פתחת את הודעת ה-אס-אם-אס או לא.

איתן כבל: זה לא ענייני, אני לא נכנס לזה.

איתן כבל: אני יודע שאני את הצד שלי ביצעתי בעסקה.

<מרב תורג'מן: למעשה זו שיחה טלפונית שבה מושמעת הודעה קולית.

<קריאות: זו לא שיחה טלפונית.

<קרן חן סופר: זו לא שיחה טלפונית.

איתן כבל: חבר'ה, תנוח דעתכם.

איתן כבל: אני מבין ממה אתם נבהלים.

איתן כבל: כשאת אומרת "שיחה טלפונית" זה מקפיץ אותם באופן מיידי.

איתן כבל: אמרתי שזאת הודעה קולית.

<רונן לשם: כוללת מערכת חיוג אוטומטית.

איתן כבל: תעשה לי טובה.

איתן כבל: עכשיו אתה מבלבל לי את המוח מהצד שני.

<רונן לשם: סליחה.

איתן כבל: אני מנסה להיכנס לתוך מסגרת.

איתן כבל: ואיל, עשה לי טובה, לא רוצה – חיוג אוטומטי, טכנולוגיה שמישהו עם רחפן עושה את זה.

איתן כבל: למה אני צריך להיכנס לזה?

איתן כבל: ביקשתי ממך, זה מונח לפתחך, תצטרך מענה לצדדים המקצועיים, ובהכנה לקריאה השנייה והשלישית תביאו לנו את החידוד המדויק אחרי שנעשתה בדיקה.

איתן כבל: אני רוצה להעביר את זה לקריאה ראשונה, רק את התהליך, כשאנחנו פה מבינים על מה אנחנו מדברים.

איתן כבל: אני חושב שסכמתי את זה בצורה מאוד מאוד מדויקת וסגורה.

איתן כבל: הערות?

<מרב תורג'מן: אני מציעה לכתוב בדברי ההסבר שהוועדה תבחן את הטכנולוגיה הראויה בעניין הזה.

איתן כבל: בדיוק.

איתן כבל: בסדר גמור.

איתן כבל: כדי שלא יהיו לנו עניינים כאלה ואחרים.

<מרב תורג'מן: אני אתייחס לעוד שני עניינים.

<מרב תורג'מן: האחד, אני מבקשת להפנות את תשומת לב הוועדה שמדובר פה בעיצום כספי בגובה של 22,000 שקלים, ולעוסק שאינו תאגיד סכום של 7,000 שקלים, במסגרת הפניה לסעיף 13א(ב).

איתן כבל: זה על כל טלפון?

<מרב תורג'מן: זו שאלה שחוזרת.

<מרב תורג'מן: שאלת ההפרה עולה וחוזרת בכל דיון.

איתן כבל: 22,000 שקל הוא אפילו לא יוצא מהבית לעשות את ההתקנה.

<הילה דוידוביץ- בלומנטל: זו שאלה של מדיניות אכיפה.

<הילה דוידוביץ- בלומנטל: זה כמו סימון מחיר, אתה נותן על כל חבילת במבה שלא שמו עליה את המדבקה?

איתן כבל: אני רוצה שנקיים דיון בפעם הבאה, אני כבר אומר את זה.

איתן כבל: אני אסביר.

איתן כבל: אתה לגמרי מייצר פה חוטא נשכר או מייצר – איך זה נקרא בלשון המשפטית?

<קרן חן סופר: עשיית עושר שלא במשפט.

איתן כבל: לא, כבר נסחפת.

איתן כבל: אתי תמיד מוסיפה לי כשאני אומר את המילים חוטא נשכר.

איתן כבל: זו הפרה משתלמת.

איתן כבל: בשביל 22,000 שקל?

איתן כבל: הוא מרוויח מיליארד על זה, זה אפילו לא אבק על דש המקטורן.

איתן כבל: אני כבר אומר שנעשה אחד מן השניים, או שנעשה מסגרת אחרת של פיצויים כספיים - - -

<מרב תורג'מן: סכום העיצום הכספי ביחס להפרה.

איתן כבל: סכום העיצום הכספי הוא אחר.

איתן כבל: אם אתה לוקח 22,000 שקל ואני צריך להיות נתון לאיך כל אחד משתמש, אז בזבזתם את זמננו פה.

<מרב תורג'מן: אדוני זו שאלה הרבה יותר רחבה מההיבט הספציפי הזה של ההפרה הספציפית הזאת.

<הילה דוידוביץ- בלומנטל: בכל סעיף היא יכולה להתעורר.

<הילה דוידוביץ- בלומנטל: אני חושבת שלרשות יש שיטות הכימות שלה באופן שייחשב את ההרתעה.

איתן כבל: לכן אני רוצה שאנשי הרשות יהיו פה.

<אגם דניאל: אני כאן.

איתן כבל: אני מתנצל.

איתן כבל: בבקשה, תני את ההתייחסות שלך.

<אגם דניאל: אני מהרשות להגנת הצרכן.

<אגם דניאל: נצטרך לבחון את העניין הזה.

איתן כבל: אני תמיד מפחד כשאומרים לי שרוצים לבחון את זה.

<אגם דניאל: זה כמו כל הפרה.

<אגם דניאל: כמו למשל סימון מחירים.

<אגם דניאל: אפשר לתת עיצום כספי על כל - - -

איתן כבל: אני אסביר מה אני מתכוון.

איתן כבל: אם תבואו ותגידו לי: אם זו הפרה חד-פעמית או פעמיים, בסדר, אז ההפרה תהיה במחיר הנקוב של הסך-הכול הכללי על כל ההפרות, אבל אם זה הופך להיות הפרה משתלמת, אני רוצה לדעת את הדברים האלה.

איתן כבל: בדיון הבא אני רוצה לקבל התייחסות לעניין הזה.

איתן כבל: אם זה 22,500 שקלים - - -

<הילה דוידוביץ- בלומנטל: זה לא.

<הילה דוידוביץ- בלומנטל: אפשר להסתכל על תיקים תלויים ועומדים שלהם.

<הילה דוידוביץ- בלומנטל: הם יבואו ויסבירו.

<הילה דוידוביץ- בלומנטל: אין מצב שהם מסתכלים על כל - - -

ב-אס-אם-אס מה ההפרה?

איתן כבל: אותו דבר.

אתה לא משנה את זה.

איתן כבל: לא.

איתן כבל: שאלתי שאלה.

איתן כבל: אמרו שהקנס הוא 22,000.

איתן כבל: שאלתי: האם זה על כל שיחה או - - -

האם ההפרה שוות ערך יותר מקנס ההפרה.

איתן כבל: האם זה יהיה מיליון או 22,000 שקל.

<הילה דוידוביץ- בלומנטל: זה לא יהיה לא זה ולא זה.

זו שאלה כללית, לא קשורה לפה.

איתן כבל: שאלתי גם פה.

איתן כבל: מה שאני מנסה לומר בשורה התחתונה, שאני רוצה להבין את המדיניות.

איתן כבל: דרך אגב, אני רוצה לגלות לך, ואיל, שהמנכ"ל הנוכחי בפועל, לגבי קנסות הוא עושה הכול למנוע מצב שיש בו הפרה משתלמת.

איתן כבל: אתה יודע את זה.

איתן כבל: נכון?

<ואיל ג'יגיני: כן.

איתן כבל: ננסה להתכתב איתו.

איתן כבל: עם זאת, לא נקיים על זה עכשיו את הדיון.

איתן כבל: זה דיון שלפרוטוקול או לדברי ההסבר נדע להגיד שיש מדיניות סביב העניין הזה, שזה לא שמישהו קם בבוקר, יש לו חשק, עושה ככה.

<הילה דוידוביץ- בלומנטל: הם יציגו לך את הנתונים.

איתן כבל: מה עוד רצית?

<מרב תורג'מן: לגבי הוראת התחילה.

איתן כבל: כמה זמן אתם צריכים?

<קרן חן סופר: ממה שהבנתי זה ארבעה חודשים, אדוני.

איתן כבל: אין בעיה.

איתן כבל: לדעתי אין מניעה בעניין הזה.

<הילה דוידוביץ- בלומנטל: האם זה חל גם על חוזים קיימים?

<הילה דוידוביץ- בלומנטל: חוזים שייכרתו – בוודאי, אבל גם חוזים קיימים?

איתן כבל: בוודאי.

<מרב תורג'מן: זה יחול על מנויים בעוד ארבעה חודשים.

איתן כבל: חברות וחברים, אנא מצאו את העניין המשפטי, שזה יכסה גם את הקיים - - -

<מרב תורג'מן: מנויים קיימים.

איתן כבל: בוודאי.

איתן כבל: קודם כול, זה נוגע למנויים קיימים.

איתן כבל: קודם כול, זה ברור.

איתן כבל: זה יכסה את מנעד הצרכנים.

<אגם דניאל: אני רוצה להתייחס לעניין מדיניות האכיפה.

<אגם דניאל: העיצום יוטל על כל מנוי שלא יקבל הודעה קולית.

<הילה דוידוביץ- בלומנטל: אל תתחייבו.

<קרן חן סופר: אולי צריך למצוא ביטוי הפוך לעבירה משתלמת.

איתן כבל: לא ביקשתי עכשיו לפתוח את הדיון.

איתן כבל: זה לא מתחיל מהיום הראשון.

איתן כבל: כשמדברים על מדיניות, במובן הזה יש הבדל גדול בין מקום שמתחיל להיות זרם של תלונות, לבין פה תלונה, שם תלונה.

<מרב תורג'מן: אני מציעה לא לקבוע את זה כפסקה נוספת, אלא לכלול את זה בפסקה (3).

איתן כבל: את מה?

<מרב תורג'מן: את ההוראה החדשה.

<מרב תורג'מן: לכלול אותה בפסקה (3), המדברת על מסרונים, ולומר בסופה: היה מספר הטלפון שמסר הצרכן לעוסק חסום לקבלת מסרונים, יודיע העוסק המנוי בפרט 2 לתוספת השנייה שמדובר בחברות הסלולר, בחברות התקשורת, על מועד סיום העסקה לצרכן.

<מרב תורג'מן: מדובר בהודעה קולית, זו שאלה של 14 עד 21 ימים מבחינת המועד.

<ואיל ג'יגיני: כמה זה ב-אס-אם-אס?

<קרן חן סופר: 21.

<קרן חן סופר: צריך שזה יהיה אחיד.

<מרב תורג'מן: כשהיתה שיחה טלפונית, עלתה השאלה אם זה צריך להיעשות בדיוק ביום ה-21 שלפני מועד סיום העסקה, או שצריך לאפשר פרק זמן רחב יותר, שבו אפשר יהיה לעשות את זה.

<מרב תורג'מן: מכיוון שמדובר בהודעה קולית, אולי השאלה הזאת כבר לא רלוונטית.

<הילה דוידוביץ- בלומנטל: גם פה צריך לראות את החובה.

<הילה דוידוביץ- בלומנטל: מספיק שהוא שיגר את ההודעה, הוא עמד בחובתו.

<הילה דוידוביץ- בלומנטל: הרי אם המנוי באותו יום מנותק, והוא רק ביום ה-23 הצליח - - -

איתן כבל: אני חוזר ואומר - - -

<מרב תורג'מן: החובה להודיע, לא לוודא שהוא קיבל.

<הילה דוידוביץ- בלומנטל: לשגר את זה.

איתן כבל: חברים, בחייאת דינקום, נתעשר מהנפט שיפרוץ תיכף...

איתן כבל: אני מנסה להגיד ואת הניסוחים המדויקים תעשו ביניכם.

איתן כבל: מה שהתכוונו, תדעו לנסח ביניכם.

איתן כבל: אני לא הולך לרדוף מי קיבל, מי לא קיבל.

איתן כבל: ההודעה יוצאת כהודעה.

איתן כבל: כל העניין הוא שחובת ההוכחה על הוצאת ה-IVR מונחת לפתחה של החברה שאומרת:

איתן כבל: ביום זה וזה הוצאתי הודעת IVR, הנה ההוכחה שהודעת ה-IVR יצאה, ואפשר לעשות את זה הרי בשנייה.

שאלת תם.

האם אלה שמקבלים את ההודעה ב-אס-אם-אס, האם זה גם בנוסף למכתב שהם מקבלים?

איתן כבל: כן, בלי קשר.

איתן כבל: לא נוגעים במצב הקיים.

<מרב תורג'מן: וכמובן תחילה כפי שהוחלט – ארבעה חודשים.

איתן כבל: תודה רבה.

איתן כבל: אני מעלה להצבעה.

איתן כבל: מי בעד ההצעה, כפי שנוסחה, עם התיקונים, השינויים, כולל מה שהוספנו בדברי ההסבר?

<לאה ורון: חבר הכנסת מלכיאלי מצביע במקום חבר הכנסת וקנין.

<לאה ורון: בעד – פה אחד

איתן כבל: תודה רבה.

איתן כבל: ההצעה עברה, והיא תעלה למליאה לקריאה ראשונה.

<לאה ורון: האם יש פה נציגה של האוצר?

<לאה ורון: אדוני, תקצה יומיים שלושה על מנת שהאוצר יודיע אם ההצעה כרוכה בעלות כלשהי מתקציב המדינה.

איתן כבל: בסדר גמור.

איתן כבל: תודה רבה.

מיכאל מלכיאלי: אני רוצה להודות לך, אדוני היושב-ראש, על העבודה הטובה שעשית למען החוק הזה, וגם לואיל שמהרגע הראשון קידם אותנו וגם לנעמה, שנעלמה בינתיים מלשכת שר הכלכלה, שליוותה את החוק הזה כבר תקופה ארוכה.

איתן כבל: תודה רבה, הישיבה נעולה.